Predkladacia správa

        Nadväzne na novelu Občianskeho súdneho poriadku vykonanú zákonom č. 424/2002 Z. z. a so zreteľom na pripravovaný nový zákon o obchodnom registri, ktorý je v súčasnosti v legislatívnom procese s navrhovanou účinnosťou od 1. 1. 2004, bolo potrebné prehodnotiť, spresniť a doplniť niektoré ustanovenia zákona Slovenskej národnej rady  č. 71/1992 Zb. o súdnych poplatkoch a poplatku za výpis z registra trestov v znení neskorších predpisov. 
        Zákon o súdnych poplatkoch a poplatku za výpis z registra trestov od svojej účinnosti  bol  už osemkrát novelizovaný. Všetky tieto novely upravovali a dopĺňali tie ustanovenia zákona a jeho sadzobníka, ktoré úzko súviseli so zmenami v súdnom konaní. 
        Aj v  predkladanom návrhu novely zákona sa spresňujú a dopĺňajú ustanovenia zákona s cieľom jednak odstrániť nejednotný výklad niektorých ustanovení a jednak reagovať na nové konania na súdoch, ktoré doposiaľ neboli spoplatnené. Upresňuje sa a novo formuluje  vecná náplň niektorých už zavedených spoplatňovaných úkonov a konaní, pričom sa navrhujú aj nové sadzby. Návrhy v tomto smere predložilo Ministerstvo spravodlivosti Slovenskej republiky, ako vecne príslušný rezort, ktoré v súvislosti s novelou Občianskeho súdneho poriadku navrhuje rozšíriť okruh vecných oslobodení od súdnych poplatkov a súčasne  navrhuje  aj spoplatňovanie konania o vykonateľnosti rozhodnutí cudzích správnych orgánov. Upravuje sa, so zreteľom na potreby praxe, zapisovanie údajov do obchodného registra a dochádza aj k úprave poplatkov vo veciach súdnych znalcov a tlmočníkov.  
        Zo 43 pripomienkujúcich miest zaslalo do stanoveného termínu svoje pripomienky 20 a 9 - ti zaslali pripomienky po určenom termíne. 14 subjektov nezaslalo svoje pripomienky vôbec. Hromadná pripomienka verejnosti nebola uplatnená. Zo štyroch zásadných pripomienok neboli akceptované dve a to pripomienka Ministerstva práce, sociálnych vecí a rodiny SR a Trenčianskeho samosprávneho kraja na rozšírenie oslobodenia od súdnych poplatkov pre zamestnancov v štátnej službe a profesionálnych vojakov. V oboch prípadoch ide o pripomienku nad rámec predloženého návrhu a okrem toho nie je vecne opodstatnené takéto poplatkové zvýhodnenie. Pripomienky legislatívnotechnického charakteru sa akceptovali.            
Navrhovanou úpravou sa neočakáva výrazné zvýšenie výnosov štátneho rozpočtu.
Návrh novely zákona nebude mať negatívny vplyv na obyvateľstvo ani na podnikateľov, u ktorých je zaplatený súdny poplatok uznaným výdavkom podľa zákona o daniach z príjmov. 
Návrh novely nebude mať vplyv na životné prostredie.